Markku Vuorikari

Tölkit voivat olla lehmille hengenvaarallisia. Usein vierasesineet havaitaan vasta ruokintapöydän jäännösrehusta, jolloin on yleensä jo liian myöhäistä.

Yllättävän suuri joukko suomalaisista nautatiloista kertoo lehmänsä kuolleen tai sairastuneen luontoon heitettyjen juomatölkkien vuoksi.

Tulokset käyvät ilmi Mtech Digital Solutions Oy:n asiakastiloilleen lähettämästä kyselystä.

Lähes kolmasosa vastaajista kertoo menettäneensä lehmän tölkkien vuoksi.

Aiemmin Maatalouden laskentakeskuksena tunnettu Mtech Digital Solutions Oy lähetti nautatila-asiakkailleen kyselyn, jossa tiedusteltiin alumiinitölkkien ja muiden roskien aiheuttamia ongelmia nautatiloilla.

Viittä viimeistä vuotta koskeneeseen kyselyyn vastasi 394 nautatilallista.

Teiden varsille heitetyt tölkit päätyvät pelloille ja silppuuntuvat rehun sekaan aiheuttaen lehmille vakavia sisäisiä vammoja.

Ongelmia on erityisesti vilkkaiden teiden varsilla olevilla pelloilla, joille heitellään roskia ohi ajavista autoista.

Vastanneista 31 prosenttia kertoi menettäneensä lehmän luontoon heitetyn tölkin vuoksi. 37 prosenttia raportoi lehmänsä sairastuneen tölkkien vuoksi ja jopa 76 prosenttia kertoi löytäneensä tölkkejä pelloilta.

Muiden roskien, muun muassa muovin, lasin ja haulikon hylsyjen aiheuttamiin ongelmiin oli törmännyt 61 prosenttia vastaajista.

Mtechissä ilmiötä lähdettiin selvittämään kevään aikana virinneen keskustelun myötä.

Kaakkois-Ruotsin tuottajaliiton puheenjohtaja Lars-Ove Johansson arvioi toukokuussa, että noin 5000 lehmää vuodessa joudutaan Ruotsissa lopettamaan luontoon heitettyjen tölkkien takia.

Suomalaiset eläinlääkärit puolestaan kertoivat ilmiön olevan heille vieras.

Johtava nurmentuotannon asiantuntija Jarkko Storberg ProAgriasta kuvailee tuloksia yllättäviksi.

Tölkkien ja roskien aiheuttamat ongelmat ovat Storbergin mukaan tulleet aiemminkin keskusteluissa esiin, mutta ilmiön laajuus ei ole ollut tiedossa.

Storberg näkee erittäin hyvänä, että asia tuodaan esiin.

Silppurien repimät tölkit ja muut vierasesineet saavat aikaan pahaa jälkeä päätyessään lehmän ruuansulatuskanavaan.

”Lehmä ei valikoi syömistään, se syö kaiken, mitä suuhun mahtuu. Jotkut esineet saattavat koteloitua mahaan, jolloin lehmä pärjää. Teräväreunaiset ja repaleiset esineet kuitenkin yleensä aiheuttavat vammoja, jolloin lehmällä on kuolema edessä”, Storberg kertoo.

Hänen mukaansa tilanteeseen ei tällä hetkellä ole muuta ratkaisua kuin ihmisten valistaminen.

Suurimmissa rehun korjuuseen käytettävissä silppureissa on vakiovarusteena magneetti, joka tunnistaa rautapitoiset esineet ja pysäyttää silppurin toiminnan.

”Alumiinitölkit ja lasi eivät siihen kuitenkaan tartu”, Storberg toteaa.

Storberg huomauttaa, että lehmälle aiheutuneen kärsimyksen lisäksi roskat rehun seassa voivat aiheuttaa suuriakin taloudellisia menetyksiä tilallisille.

”Ne ovat niitä ahnaimpia, eniten syöviä ja eniten tuottavia lehmiä, jotka näistä ongelmista monesti kärsivät”, hän kertoo.

Ongelman laajuuden vuoksi Mtech päätti järjestää Roska päivässä -liikkeen kanssa Facebook-kampanjan tölkkien ja muiden roskien nautatiloille aiheuttamien ongelmien ehkäisemiseksi.

Tölkki tappaa lehmän – kerää tölkit pois! -kampanja haastaa yritykset, yhteisöt ja yksityishenkilöt keräämään tölkit ja muuta roskaa pois peltojen vierustoilta ja muualtakin luonnosta sekä kierrättämään käyttämänsä ja löytämänsä tölkit, lasipullot ja muut kierrätyskelpoiset materiaalit.

”Ongelman tiedostaminen on tärkeää, jotta ymmärtää, miten isoja ja tahattomia vaikutuksia voi aiheutua tölkkien ja pullojen heittämisestä luontoon. Eläinten sairastumisia ja kuolemia olisi estettävissä pienellä muutoksella ihmisten käyttäytymisessä”, kommentoi Mtechin toimitusjohtaja Christian Jurvanen.

Mtechissä pohditaan myös, voisiko teknologia tuoda parannuksen tilanteeseen. "Olisiko esimerkiksi sensoriteknologiasta apua?", Jurvanen pohtii.

"Vierasesineiden ja -aineiden aiheuttamia terveyshaittoja voi olla enemmänkin, niiden alkuperää vain ei tunnisteta."

Lue lisää:

MT 1.6.: Tölkkien tappamat lehmät ovat vieras ilmiö eläinlääkäreille – "En ole eläissäni törmännyt sellaiseen tapaukseen"

MT 29.5.: Ruotsalainen tuottajaliitto: 5 000 ruotsalaislehmää vuodessa kuolee juomatölkkien takia

Kutriina kuoli metallinpalaan – "Ihmisten pitäisi ymmärtää, että ne ovat vaarallisia"